b'\n_START_ARTICLE_\nMauritiuksendodo\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nUlkon\xc3\xa4\xc3\xb6lt\xc3\xa4\xc3\xa4n drontti muistutti hieman kalkkunaa, vaikka olikin kyyhkylintu. Se kasvoi noin metrin mittaiseksi ja painoi noin 23 kilogrammaa. Sen ruumiinmuoto oli py\xc3\xb6re\xc3\xa4hk\xc3\xb6. Koukkuk\xc3\xa4rkinen nokka oli huomattavan suuri, noin 23 senttimetrin pituinen. Yleisv\xc3\xa4rilt\xc3\xa4\xc3\xa4n lintu oli harmaa, ja surkastuneissa siiviss\xc3\xa4 ja lyhyess\xc3\xa4, kiharaisessa pyrst\xc3\xb6ss\xc3\xa4 oli paikoitellen valkoista ja vaaleanruskeaa. Voimakkaat jalat olivat lyhyet ja v\xc3\xa4rilt\xc3\xa4\xc3\xa4n keltaiset. Jaloissa oli nelj\xc3\xa4 varvasta, joista kolme osoitti eteen ja yksi taakse. Kynnet olivat mustat._NEWLINE_Drontin \xc3\xa4\xc3\xa4nen kerrotaan muistuttaneen nuoren  hanhen r\xc3\xa4nk\xc3\xa4tyst\xc3\xa4, tosin useimpien l\xc3\xa4hteiden mukaan laji oli yleens\xc3\xa4 vaitelias.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nDrontit eliv\xc3\xa4t p\xc3\xa4\xc3\xa4asiassa alavien maiden metsiss\xc3\xa4, mahdollisesti my\xc3\xb6s kukkuloilla ja rantojen l\xc3\xa4hettyvill\xc3\xa4.\n_START_SECTION_\nElintavat, lis\xc3\xa4\xc3\xa4ntyminen ja ravinto\n_START_PARAGRAPH_\nMauritiuksendodon k\xc3\xa4ytt\xc3\xa4ytymisest\xc3\xa4 ei tiedet\xc3\xa4 paljoa, koska laji harvinaistui ja katosi niin nopeasti. Se eli yleens\xc3\xa4 pareittain tai pienin\xc3\xa4 ryhmin\xc3\xa4. Drontin kerrotaan joskus kahlailleen matalissa rantavesiss\xc3\xa4, mahdollisesti sy\xc3\xb6m\xc3\xa4ss\xc3\xa4 vesikasveja._NEWLINE_Drontti pesi ymp\xc3\xa4ri vuoden, mutta tuotti luultavasti vain yhden j\xc3\xa4lkel\xc3\xa4isen vuodessa. Se oli todenn\xc3\xa4k\xc3\xb6isesti pariuskollinen ja esitti soidintansseja. Laji muni kerralla yhden munan maahan, ruohosta ja korsista tekem\xc3\xa4\xc3\xa4ns\xc3\xa4 pes\xc3\xa4\xc3\xa4n. Molemmat vanhemmat osallistuivat poikasen hoitamiseen._NEWLINE_Lajin p\xc3\xa4\xc3\xa4ravintona olivat erilaiset kasvinosat, kuten siemenet ja hedelm\xc3\xa4t. Drontilla oli suuri lihasmaha, jonka avulla se pystyi hy\xc3\xb6dynt\xc3\xa4m\xc3\xa4\xc3\xa4n koviakin siemeni\xc3\xa4 ja p\xc3\xa4hkin\xc3\xb6it\xc3\xa4. Se nieli usein pieni\xc3\xa4 jauhinkivi\xc3\xa4, jotka edistiv\xc3\xa4t lihasmahan toimintaa. Lintu oli erikoistunut varsinkin vuoristoseuduilla kasvavan tambalacoque-puun (Sideroxylon grandiflorum, aiempi nimi Calvaria major) hedelmiin, jonka kanssa sill\xc3\xa4 oli mutualistinen suhde. Drontin h\xc3\xa4vitty\xc3\xa4 alkoi t\xc3\xa4m\xc3\xa4 vain Mauritiuksella kasvava puulajikin taantua, koska sen paksukuoriset siemenet vaativat lihasmahassa tapahtuvaa kulumista voidakseen it\xc3\xa4\xc3\xa4.\n_START_SECTION_\nSukupuutto\n_START_PARAGRAPH_\nMauritiuksendodo oli ensimm\xc3\xa4inen niist\xc3\xa4 yli sadasta lintulajista, joiden tiedet\xc3\xa4\xc3\xa4n h\xc3\xa4vinneen eurooppalaisten muuttoliikkeen takia. Ensimm\xc3\xa4isen havainnon lajista tekiv\xc3\xa4t portugalilaiset merimiehet vuonna 1507, jotka luulivat sit\xc3\xa4 jonkinlaiseksi joutsenten tai kalkkunan sukulaiseksi. Aiemmin runsaslukuisen drontin h\xc3\xa4vi\xc3\xa4minen alkoi hollantilaisten tultua Mauritiukselle noin vuonna 1510. Pedottomassa ymp\xc3\xa4rist\xc3\xb6ss\xc3\xa4 kehittyneill\xc3\xa4 ja el\xc3\xa4neill\xc3\xa4 dronteilla ei ollut kokemusta vaarallisista el\xc3\xa4imist\xc3\xa4, ja siksi ne l\xc3\xa4hestyiv\xc3\xa4t pelottomina merimiehi\xc3\xa4 ja uudisasukkaita, jotka tappoivat niit\xc3\xa4 ruuakseen. Vaikka drontin lihaa pidettiinkin kitker\xc3\xa4n makuisena, se oli silti tervetullutta tuoretta ravintoa kuivamuonaan tottuneille merenkulkijoille. Ihmisten harjoittama mets\xc3\xa4stys ei ollut ainoa syy drontin sukupuuttoon, vaan my\xc3\xb6s uudisasukkaiden mukanaan tuomat vieraslajit, kuten siat, koirat ja rotat, saalistivat lentokyvytt\xc3\xb6mi\xc3\xa4 drontteja ja varsinkin s\xc3\xb6iv\xc3\xa4t niiden munia ja poikasia. Aiemmin oletettiin, ett\xc3\xa4 viimeinen dodo olisi tapettu vuonna 1681, mutta nykytietojen mukaan viimeinen silminn\xc3\xa4kij\xc3\xa4havainto lajista tehtiinkin jo vuonna 1662. Tosin joukko brittil\xc3\xa4isi\xc3\xa4 ja yhdysvaltalaisia tutkijoita p\xc3\xa4\xc3\xa4tteli viimeisi\xc3\xa4 havaintoja tutkittuaan 2000-luvun alussa, ett\xc3\xa4 laji saattoi h\xc3\xa4vit\xc3\xa4 vasta vuonna 1690. _NEWLINE_Vuonna 2006 julkaistun tutkimuksen mukaan drontteja kuoli runsaasti py\xc3\xb6rremyrskyyn tai tulvaan jo ennen ihmisen tuloa saarelle. Tutkijat l\xc3\xb6ysiv\xc3\xa4t suuren m\xc3\xa4\xc3\xa4r\xc3\xa4n dronttien ja muiden alkuper\xc3\xa4isten el\xc3\xa4inten fossiileja, jotka ovat per\xc3\xa4isin samalta lyhyelt\xc3\xa4 ajanjaksolta. Mukana ei ollut kotiel\xc3\xa4inten tai muiden ihmisen tuomien lajien luita, joten joukkokuolema oli tapahtunut 2 000\xe2\x80\x933 000 vuotta sitten jonkin luonnonkatastrofin seurauksena. Pienentyneet populaatiot olivat alttiita my\xc3\xb6hemmin seuranneille ihmisten toimille, jotka johtivatkin yli kahdenkymmenen Mauritiuksella el\xc3\xa4neen kotoper\xc3\xa4isen lintulajin h\xc3\xa4vi\xc3\xa4miseen._NEWLINE_Nyky\xc3\xa4\xc3\xa4n lajista on j\xc3\xa4ljell\xc3\xa4 vain luita ja yksitt\xc3\xa4isi\xc3\xa4 ruumiinosia (esim. sulkia, jalkoja ja p\xc3\xa4it\xc3\xa4) sek\xc3\xa4 muistikirjamerkint\xc3\xb6j\xc3\xa4 ja maalauksia. Yht\xc3\xa4\xc3\xa4n kokonaista t\xc3\xa4ytetty\xc3\xa4 yksil\xc3\xb6\xc3\xa4 ei tiett\xc3\xa4v\xc3\xa4sti ole olemassa.'